62018CJ0261_RES
C‑261/18. sz. ügy
Európai Bizottság
kontra
Írország
A Bíróság ítélete (nagytanács), 2019. november 12.
„Tagállami kötelezettségszegés – A Bíróság kötelezettségszegést megállapító ítélete – A teljesítés elmaradása – 85/337/EGK irányelv – Szélerőműpark engedélyezése és építése – A környezetre várhatóan jelentős hatást gyakorló projektek – Előzetes környezeti hatásvizsgálat hiánya – Szabályossá tételi kötelezettség – Az EUMSZ 260. cikk (2) bekezdése – Kényszerítő bírság és átalányösszeg kiszabása iránti kérelem”
Környezet – Egyes projektek környezetre gyakorolt hatásainak vizsgálata – 85/337 irányelv – Az illetékes hatóságok arra vonatkozó kötelezettsége, hogy az engedélyezést megelőző vizsgálatot elvégezzék – A vizsgálat mellőzése – A hatóságok azon kötelezettsége, hogy azt orvosolják – Terjedelem – Az érintett létesítmény építését és üzembe helyezését követően, szabályossá tétel címén végzett vizsgálat – Megengedhetőség – Feltételek
(EUSZ 4. cikk, (3) bekezdés; a 97/11 irányelvvel módosított 85/337 tanácsi irányelv, 2. cikk, (1) bekezdés és 4. cikk, (1) és (2) bekezdés)
(lásd: 72–78. pont)
Környezet – Egyes projektek környezetre gyakorolt hatásainak vizsgálata – 85/337 irányelv – Az illetékes hatóságok arra vonatkozó kötelezettsége, hogy az engedélyezést megelőző vizsgálatot elvégezzék – A vizsgálat mellőzése – A hatóságok azon kötelezettsége, hogy azt orvosolják – Terjedelem – A további vizsgálat hiánya – Megsértés
(A 97/11 irányelvvel módosított 85/331 tanácsi irányelv, 2. cikk, (1) bekezdés, és 4. cikk)
(lásd: 79–84. pont)
Tagállamok – Kötelezettségek – Irányelvek végrehajtása – Kötelezettségszegés – A belső jogrendre alapított igazolás – Megengedhetetlenség
(EUMSZ 258. cikk)
(lásd: 89–91. pont)
Tagállamok – Kötelezettségek – Kötelezettségszegés – Igazolás – A bizalomvédelem elve – Ezen elvre történő hivatkozás a tagállam részéről a kötelezettségszegés megállapításának akadályozása céljából – Megengedhetetlenség
(EUMSZ. 258. cikk)
(lásd: 92., 93. pont)
Kötelezettségszegés megállapítása iránti kereset – A Bíróság kötelezettségszegést megállapító ítélete – Az ítéletben foglaltak teljesítésére irányuló kötelezettség megszegése – Pénzügyi szankciók – Átalányösszeg – Az összeg meghatározása – Szempontok – A jogsértés súlya és időtartama – Környezeti hatásvizsgálat tárgyában hozott ítéletben foglaltak teljesítésének elmulasztása
(EUMSZ 260. cikk, (2) bekezdés; a 97/11 irányelvvel módosított 85/337 tanácsi irányelv)
(lásd: 115–123. pont)
Kötelezettségszegés megállapítása iránti kereset – A Bíróság kötelezettségszegést megállapító ítélete – Az ítéletben foglaltak teljesítésére irányuló kötelezettség megszegése – Pénzügyi szankciók – Átalányösszeg – Az összeg meghatározása – Szempontok – Fizetési képesség – Az értékelés napja
(EUMSZ 260. cikk, (2) bekezdés)
(lásd: 124. pont)
Kötelezettségszegés megállapítása iránti kereset – A Bíróság kötelezettségszegést megállapító ítélete – Az ítéletben foglaltak teljesítésére irányuló kötelezettség megszegése – Pénzügyi szankciók – Kényszerítő bírság – A forma és az összeg meghatározása – A Bíróság mérlegelési jogköre – Szempontok
(EUMSZ 260. cikk, (2) bekezdés)
(lásd: 131–135. pont)
Összefoglalás
A Bíróság pénzügyi szankciókat szabott ki Írországgal szemben a Bíróság azon korábbi ítéletében foglaltak teljesítésének elmulasztása miatt, amely többek között egy szélerőműpark környezeti hatásvizsgálatát rendeli el
A Bíróság, nagytanácsban eljárva, 2019. november 12‑én kihirdetett Bizottság kontra Írország (Derrybrieni szélerőműpark) (C‑261/18) ítéletében pénzügyi szankciókat szabott ki Írországgal szemben, amiért az nem tett konkrét lépéseket a 2008. július 3‑i Bizottság kontra Írország ítéletben (
1
) foglaltak teljesítése érdekében, amely ítéletében a Bíróság megállapította, hogy Írország a derrybrieni (Írország) szélerőműpark előzetes környezeti hatásvizsgálat nélkül történő megépítésével megsértette a 85/337 irányelvet. (
2
)
A 2008‑as ítélet kihirdetését követően Írország bevezetett egy olyan szabályossá tételi eljárást, amellyel lehetővé kívánta tenni a derrybrieni szélerőműpark üzemeltetője számára, hogy megfeleljen a 85/337 irányelv követelményeinek. Mindazonáltal, mivel a szélerőműpark üzemeltetője nem vetette magát alá ezen eljárásnak, és ilyen eljárást az ír hatóságok sem indítottak hivatalból, a Bizottság másodszor is kötelezettségszegés megállapítása iránti keresetet nyújtott be a Bírósághoz.
A Bíróság mindenekelőtt megvizsgálta a tagállamokat abban az esetben terhelő kötelezettségeket, ha valamely projektet a 85/337 irányelv által előírt előzetes környezeti hatásvizsgálat végzésére vonatkozó kötelezettség megértésével engedélyeztek. A Bíróság emlékeztetett arra, hogy a lojális együttműködés elve szerint a tagállamok kötelesek megtenni minden ahhoz szükséges intézkedést, hogy a környezeti hatásvizsgálat elmulasztását pótolják. Kötelesek különösen arra, hogy szabályossá tétel címén – a létesítmény üzembe helyezését követően is – vizsgálatot végezzenek. E vizsgálatnak nem csak az adott létesítmény környezetre gyakorolt jövőbeli hatásait, hanem a létesítmény kialakítása óta jelentkező környezeti hatásokat is figyelembe kell vennie. E vizsgálat az előzetes vizsgálati kötelezettség megsértésével kiadott engedélyek módosítását vagy visszavonását eredményezheti.
Márpedig Írország, a szabályossá tételi eljárást bevezető jogalkotási reform ellenére, tartózkodott attól, hogy a szélerőműpark környezetre gyakorolt hatásainak újabb vizsgálatát elvégezze, amivel megsértette a 2008‑as ítélethez kapcsolódó jogerőt.
Ezt követően a Bíróság elutasította az Írország által igazolásul előadott különböző érveket. Egyrészt Írország nem hivatkozhat azokra a nemzeti rendelkezésekre, amelyek korlátozzák a 2008‑as ítéletben foglaltak teljesítése céljából bevezetett szabályossá tételi eljárás megindításának lehetőségét. Ennek keretében a Bíróság emlékeztetett arra, hogy a nemzeti hatóságoknak orvosolniuk kell a hatásvizsgálati kötelezettség elmulasztását, és a 85/33 irányelvből eredő kötelezettségek a szélerőműpark üzemeltetőjét is terhelik, mivel az Írország ellenőrzése alatt áll. Másrészt, jóllehet a derrybrieni szélerőműpark építésére vonatkozó engedélyek jogerőssé váltak, Írország nem hivatkozhat a jogbiztonság és a szélerőműpark üzemeltetőjének a szerzett jogai tekintetében fennálló bizalomvédelem elvére az azon objektív megállapításból eredő következmények alóli mentesülés vitatása érdekében, hogy nem tartotta tiszteletben a 85/337 irányelvet. E tekintetben a Bíróság kiemelte, hogy azok a projektek, amelyek engedélyezése közvetlen kereset útján már nem támadható meg, a környezeti hatásvizsgálat kötelezettsége tekintetében nem minősülhetnek tisztán és egyszerűen jogszerűen engedélyezettnek.
Figyelemmel a kötelezettségszegés súlyára és időtartamára, mivel a 2008‑as ítélet kihirdetése óta tizenegy év telt el anélkül, hogy Írország meghozta volna az abban foglaltak teljesítéséhez szükséges intézkedéseket, és tekintettel e tagállam fizetési képességére, a Bíróság kötelezte e tagállamot, hogy fizessen az Európai Bizottságnak 5000000 euró átalányösszeget, valamint a jelen ítélet kihirdetésétől a 2008‑as ítéletben foglaltak teljesítésének időpontjáig számított napi 15000 euró kényszerítő bírságot.
(
1
)	2008. július 3‑iBizottság kontra Írország ítélet (C‑215/16, EU:C:2008:380).
(
2
)	Az egyes köz‑ és magánprojektek környezetre gyakorolt hatásainak vizsgálatáról szóló, 1985. június 27‑i 85/337/EGK tanácsi irányelv (HL 1985. L 175., 40. o.).